ফাউন্ড (২০২১-এর চলচ্চিত্র)

ফাউন্ড হলো ২০২১ সালে মুক্তি পাওয়া একটি সত্য ঘটনা অবলম্বনে নির্মিত তথ্যচিত্র। তথ্যচিত্রটি পরিচালনা ও প্রযোজনা করেছেন আমান্ডা লিপিৎজ। এটি মার্কিন যুক্তরাষ্ট্র এবং চীনের আন্তর্জাতিক যৌথ প্রযোজনায় তৈরি হয়েছে।

এই চলচ্চিত্রে তিনটি দত্তক নেওয়া কিশোরী মেয়েকে দেখানো হয়েছে, যারা "23andMe" নামক কোম্পানির জেনেটিক টেস্টিংয়ের মাধ্যমে জানতে পারে যে তারা একে অপরের রক্ত-সম্পর্কিত বোন। এরপর তারা তাদের পরিচয় এবং পারিবারিক ইতিহাস সম্পর্কে জানতে চীনে যাত্রা শুরু করে।

ফাউন্ড চলচ্চিত্রটি মুক্তিলাভ করে ২০২১ সালের ৯ অক্টোবর হ্যাম্পটনস আন্তর্জাতিক চলচ্চিত্র উৎসবে। এটি ২০২১ সালের ২০ অক্টোবর থেকে নেটফ্লিক্সের মাধ্যমে দর্শকদের জন্য উপলব্ধ রয়েছে। চলচ্চিত্রটি আবেগঘন সংবেদনশীলতার জন্য সমালোচকদের প্রশংসা অর্জন করে।

বিষয়বস্তু
চলচ্চিত্রটি তিন রক্ত-সম্পর্কিত বোনকে ঘিরে গড়ে উঠেছে, যারা চীনে জন্মগ্রহণ করে এবং পরবর্তীতে আমেরিকান পরিবার তাদেরকে দত্তক নেয়। তারা হলো:
 ক্লোয়ি লিপিৎজ, ১৩ বছর বয়সী একটি মেয়ে যাকে একটি ইহুদি পরিবার দত্তক নেয়। পরিবারটি প্রথমে সিয়াটল এবং পরে ফিনিক্স, অ্যারিজোনাতে বসবাস করত।
 স্যাডি ম্যাঙ্গেলসডর্ফ, ১৪ বছর বয়সী একটি মেয়ে যাকে ন্যাশভিল, টেনেসির এক খ্রিস্টান পরিবার দত্তক নেয়, যাদের বাবা-মায়ের বিবাহবিচ্ছেদ হয়েছিল।
 লিলি বোলকা, ১৭ বছর বয়সী একটি মেয়ে যাকে ওকলাহোমা সিটির একটি বড় ক্যাথলিক পরিবার দত্তক নেয়।

সারসংক্ষেপ
এই চলচ্চিত্রে তিনজন দত্তক নেওয়া কিশোরীকে দেখানো হয়, যারা 23andMe নামক কোম্পানির ডিএনএ টেস্টের মাধ্যমে জানতে পারে যে তারা একে অপরের রক্ত-সম্পর্কিত বোন। অনলাইনে একে অপরের সাথে যুক্ত হওয়ার পর, তারা ব্যক্তিগতভাবে সরাসরি দেখা করে এবং 'মাই চায়না রুটস' কোম্পানির বংশগতত্ত্ববিদ লিউ হাউয়ের সাথে মিলিত হয়ে চীনে যাওয়ার উদ্যোগ নেয়। সেখানে তারা তাদের আসল পরিচয় এবং পারিবারিক ইতিহাস সম্পর্কে জানার চেষ্টা করে। তারা সেই স্থানগুলি পরিদর্শন করে যেখানে তাদের বাবা-মায়েরা তাদের ছেড়ে গিয়েছিলেন, যে সব এতিমখানায় তারা ছিল, এবং যে সব সম্ভাব্য বাবা-মা তাদের সন্তানদের দত্তক দিয়েছিলেন তাদের সাথেও দেখা করে। এই পুরোটা সময় ধরে, তারা এবং অন্যান্যরা বংশগত পরিচয় এবং এক সন্তান নীতির প্রভাব নিয়ে চিন্তাভাবনা করে। শেষ পর্যন্ত তাদের সম্ভাব্য বাবা বা মা কাউকেই তারা খুঁজে পায় না, তবে চলচ্চিত্রের একেবারে শেষ পর্যায়ে সম্ভাব্য বাবা-মায়েদের একজনের সাথে অন্য একটি মেয়ের মিল খুঁজে পাওয়া যায়।

প্রযোজনা
পরিচালক আমান্ডা লিপিৎজ ক্লোয়ির খালা। ফাউন্ড হলো তার দ্বিতীয় প্রধান তথ্যচিত্র। এর আগে তিনি ২০১৭ সালে স্টেপ তথ্যচিত্রটি তৈরি করেছিলেন।<ref name="Wrap" / তিনি তথ্যচিত্রটি নির্মাণের সময় তিনবার চীনে ভ্রমণ করেন, যার মধ্যে শেষ যাত্রাটি ছিল ওই মেয়েদের সাথে। তথ্যচিত্রটি cinéma vérité শৈলীতে চিত্রায়িত হয়েছে। লিপিৎজ বলেছিলেন যে নির্মাণের সময় মেয়েদের মানসিক সুস্থতার দিকে খেয়াল রাখা একটি প্রধান বিবেচ্য বিষয় ছিল। কোভিড-১৯ মহামারী শুরু হওয়ার ঠিক আগেই এর চিত্রগ্রহণ সম্পন্ন হয়েছিল।

মুক্তিলাভ
২০২১ সালের আগস্ট মাসে নেটফ্লিক্স চলচ্চিত্রটির পরিবেশনা স্বত্ব গ্রহণ করার ঘোষণা দেয়। এটি ২০২১ সালের ৯ অক্টোবর হ্যাম্পটনস আন্তর্জাতিক চলচ্চিত্র উৎসবে বিশ্ববাপী মুক্তিলাভ করে। তবে এটি ২০২১ সালের ২০ অক্টোবর নেটফ্লিক্সে স্থান পায়। মুক্তির পরে, তিন মেয়ে জানায় যে বিশ্বজুড়ে অন্যান্য দত্তক নেওয়া সন্তানদের কাছ থেকে তারা প্রচুর বার্তা পেয়েছিল।

সমালোচকদের অভ্যর্থনা
চলচ্চিত্রটি সমালোচকদের প্রশংসা লাভ করে এবং এর আবেগঘন সংবেদনশীলতার জন্য ব্যাপকভাবে প্রশংসিত হয়। পর্যালোচনা সংগ্রাহক ওয়েবসাইট রটেন টম্যাটোসে, ১৫ জন সমালোচকের শতভাগ পর্যালোচনাই ইতিবাচক, যার গড় রেটিং হলো ৮.০/১০। মেটাক্রিটিক, যা একটি গড়পদ্ধতি ব্যবহার করে, ৬ জন সমালোচকের মতামতের ভিত্তিতে চলচ্চিত্রটিকে ১০০-এর মধ্যে ৮২ স্কোর দিয়েছে, যা "সর্বজনীন প্রশংসা" নির্দেশ করে।

দ্য নিউ ইয়র্ক টাইমসের জন্য পর্যালোচনা লিখতে গিয়ে লিসা কেনেডি লিখেন যে চলচ্চিত্রটি "করুণ দৃশ্যে ঠাসা" এবং তিনি এর বিষয়বস্তুগুলোর "তিনটি জটিল বিষয় সুন্দরভাবে" চিত্রায়নের প্রশংসা করেন।

দ্য ওয়াল স্ট্রিট জার্নালের জন অ্যান্ডারসন গল্পটির বেদনাদায়ক দিকগুলির প্রতি লিপিৎজের সংবেদনশীলতার প্রশংসা করেন, তবে লিখেন যে, এর সংকীর্ণতার প্রতি গুরুত্ব দেওয়া তাকে মধ্যে কিছু প্রশ্নের জন্ম দেয়।

শিকাগো ট্রিবিউনের নিনা মেটজ চলচ্চিত্রটিকে "মনে গভীরে দাগ কাটার মতো" বলে অভিহিত করেন এবং লিখেন যে তিনি "আমি আকৃষ্ট হয়েছিলাম সেই সাংঘর্ষিক অনুভূতিগুলির দ্বারা, যা একসঙ্গে কাজ করছিল: যেমন ছিল শোক ও আনন্দ, তেমনি ছিল দ্বিধা বা বিভ্রান্তি"।

লস অ্যাঞ্জেলেস টাইমসে কেটি ওয়ালশ লেখেন যে "লিপিৎজ কিশোরী মেয়েদের অভ্যন্তরীণ জীবন সম্পর্কে গভীর সহানুভূতি এবং আগ্রহ প্রদর্শন করেন", এবং উপসংহারে তিনি বলেন যে এটি দত্তক নেওয়া সন্তানদের মধ্যে এক অনন্য ধরনের পারিবারিক ভালোবাসা প্রদর্শনের একটি শক্তিশালী দৃষ্টান্ত স্থাপন করে।

দ্য হলিউড রিপোর্টারের অ্যাঞ্জি হ্যান লেখেন যে চলচ্চিত্রটি "সকল দিক থেকে পরিস্থিতি বিবেচনা করার জন্য চেষ্টা করে, এবং বাইরে থেকে একটি সাধারণ গল্প বলে মনে হলেও একবার খোলা হলে তা থেকে জটিল আবেগ উপচে পড়ে।" তিনি "গল্পের প্রতি তার অনাড়ম্বর, ধীরস্থির দৃষ্টিভঙ্গি যা অতিরঞ্জিত বিশ্লেষণ বা জমকালো প্রকাশের চেয়ে জীবনে অর্জিত সরাসরি অভিজ্ঞতাকে প্রাধান্য দেওয়া", এটির "নিবিড় কিন্তু শোষণমূলক না হওয়ার" ক্ষমতা এবং এটির "অনিশ্চিত বা দ্বিমুখী মনোভাবের সঙ্গে মানিয়ে নেওয়া" বৈশিষ্ট্যেরও প্রশংসা করেন।

দ্য র‍্যাপে রোন্ডা রাচা পেনরিস লেখেন যে "'ফাউন্ড' এত খাঁটি ভালোবাসা দিয়ে বর্ণনা করা হয়েছে যে প্রায়শই চোখের পানি ধরে রাখা কঠিন হয়ে পড়ে।"

তথ্যসূত্র

বহিঃসংযোগ
 ফাউন্ড | নেটফ্লিক্স
 ফাউন্ড (২০২১) - আইএমডিবি
 ফাউন্ড (২০২১) | রটেন টম্যাটোস
 ফাউন্ড পর্যালোচনা - মেটাক্রিটিক
বিষয়শ্রেণী:২০২১-এর প্রামাণ্য চলচ্চিত্র
বিষয়শ্রেণী:২০২১-এর চলচ্চিত্র
বিষয়শ্রেণী:মার্কিন প্রামাণ্য চলচ্চিত্র